**ATMINTINĖ. DIDŽIŲJŲ RAIDŽIŲ RAŠYMAS (2023-12-15)**

**Didžiosiomis raidėmis rašomi:**

1. **Asmenų vardai, pavardės, slapyvardžiai, prievardžiai:** *Salomėja Nėris, Vytautas Didysis.*

Asmenų vardai, virtę bendriniais žodžiais ar terminais, rašomi mažąja raide:*rentgenas, donžuanas.* Asmenų vardai, vartojami daugiskaitos forma, netenka individualios išskiriamosios reikšmės ir rašomi mažąja raide:

*O, kiek einšteinų ir galilėjų* *šešiolikmečiais žemėje miega*! (Just. Marcinkevičius)

1. **Mitologinių ir religinių būtybių vardai:***Perkūnas, Dievas, Dievas Tėvas* (tačiau *– neturėk kitų dievų).*

**Dėl žodžio „šventas“ rašybos**Prieš šventųjų vardus šventasis ar santrumpa šv. rašoma mažąja raide, pvz., *šv. Ona, šventasis*

*Petras.* Gatvių, švenčių, bažnyčių ir kitų tikrinių pavadinimų pradžioje einantis sutrumpinimas šv. rašomas didžiąja raide: *Šv. Stepono gatvė, Šv. Onos atlaidai, Šv. Jonų bažnyčia*.  
Stilistiškai didžiąja raide rašomi su religija susiję žodžiai: *Šventasis Tėvas, Šventasis Raštas, Šventoji Dvasia, Švenčiausiasis Sakramentas.* Linkėdami rašytume: *linksmų šventų Kalėdų (šv. Kalėdų).*

1. **Gyvulių, paukščių, medžių, negyvų gamtos daiktų tikriniai pavadinimai**: *Brisius, Baublys, Puntukas.*
2. **Astronominių ir geografinių objektų pavadinima**i.

Jei pavadinimas susideda iš kelių žodžių, visi jie rašomi didžiąja raide, išskyrus tuos, kurie reiškia bendrinį pavadinimą:  
*Paukščių Takas, Didieji Grįžulo Ratai ( Saulė, Mėnulis, Žemė* rašomi didžiąja raide tada, kai reiškia dangaus kūnus*), Pietų Amerika, Vidurinė Azija, Žemaičių Naumiestis*.

1. **Oficialieji valstybių, šalių ir kitų administracinių vienetų pavadinimai**: *Lietuvos Respublika*, *Lietuvos Didžioji Kunigaikštystė*.

Taip pat  apibrėžtos ir neapibrėžtos reikšmės administraciniai vienetai: *Aukštaitija,* *Dzūkija, Užnemunė*, bet *panemunė, panerys*.

Pasaulio šalių pavadinimai rašomi mažąja raide *rytai, vakarai, šiaurė, pietūs,* o kai reiškia teritorijų pavadinimus, didžiąja – *Tolimieji Rytai, Vakarų Europa, Vakarai, Rytų Lietuva (Vilniaus krašto reikšme).*

1. **Aukščiausiųjų valstybinės valdžios institucijų, tarptautinių organizacijų ir jų vyriausiųjų organų** **pavadinimų visi žodžiai rašomi** **didžiosiomis**: *Lietuvos Respublikos Seimas, Lietuvos Respublikos Vyriausybė, Lietuvos Respublikos Konstitucinis Teismas.*
2. **Įstaigų, įmonių, organizacijų pavadinimų gali būti tik pirmasis žodis rašomas didžiąja raide:** *Valstybinė darbo inspekcija, Anykščių rajono savivaldybės taryba*. Kai sutrumpėja iki vieno žodžio, galima rašyti didžiąja raide – *Inspekcija,* *Taryba.* Tai tinka ir žodžiui *Savivaldybė*.  
   **Padalinių pavadinimai** rašomi pradedant didžiąja raides: *Anykščių rajono savivaldybės Statybos skyrius.*
3. **Dokumentų pavadinimai**: *Lietuvos Respublikos valstybinės kalbos įstatymas*. Be žodžių Lietuvos Respublikos rašoma didžiąja raide: *Valstybinės kalbos įstatymas*.  
   Ypatingos reikšmės dokumentų ir šventųjų knygų pavadinimų žodžiai rašomi didžiosiomis raidėmis: *Lietuvos Statutas, Lietuvos Nepriklausomybės Aktas, Biblija, Senasis Testamentas*.
4. **Aukščiausių apdovanojimų pavadinimai**: *Vyčio kryžiaus ordinas, Valstybinė Jono Basanavičiaus premija.*Pareigų pavadinimai ir titulai paprastai rašomi mažąja raide: *prezidentas, ministras pirmininkas*, *senatorius, meras,* tačiau iš pagarbos gali būti rašomi (ir dažnai rašomi) ir didžiąja raide.
5. **Svarbių istorinių įvykių ir epochų pavadinimai**: Pirmasis pasaulinis karas,  Renesansas (bet stilius – renesanso).
6. **Švenčių ir išskirtinės reikšmės renginių pavadinimai**: *Velykos, Kūčios, Kalėdos, Naujieji* *metai, Joninės, Visų  šventųjų diena* (bet adventas ir gavėnia – mažosiomis raidėmis, nes laikotarpiai, o ne šventės).  
     
   **12. Žodžiai gali būti rašomi didžiosiomis raidėmis stilistiniais sumetimais** mandagiai kreipiantis: *Jūs, Pone,* *Tu, Bičiuli*. Reiškiant išskirtinę pagarbą: *Tėvynė , Tiesa, Viltis, Motina, Atgimimas*. Iš pagarbos taip gali būti rašomi visi reikšmingiausių organizacijų, visuomeninių judėjimų, istorinių įvykių žodžiai: *Lietuvos Sąjūdis, Baltijos Asamblėja, Didysis Vilniaus Seimas.*